Le XVIIe jour de septembre mil Ve XXII, en la présence de nous notaires soubzscriptz, se sont transportez lez vénérables et discretes personnes maistres Jehan Saujot, doyen de l’église d’Aucerre, Jehan le Roy chantre, Michel le Caron, Pierre Saujot, Germain de Charmoy, Jehan le Broc, Estienne Leger, Laurens Bretel, Agnen Couchet, Philibert Guynard, chanoines de ladicte église, pardevers révérend père en Dieu monseigneur François de Dinteville, evesque d’Aucerre, luy estant en sa maison episcopale dudit Aucerre avec honorables hommes et saiges maistres Jehan Billon, maistre de la chambre des comptes à Paris, commissaires du roy nostre seigneur sur le fait des empruns que ledit seigneur demande particulièrement ausdicts doyen et chanoines ainsi que leur a esté baillé chacun à leur regard par lettres à eulx adressans de par ledit seigneur; et pour satisfaire....... assignée se seroient retirez pardevers eulx. Ausquelz révérend et commissaires lesdiz doyen et chanoines dessus nommez auroient exposé qu’ilz estoient les pouvres chappellains et subjetz et obéyssans au bon voloir et service du roy, faisant tous les jours oraisons et processions outre les services ordinaires pour la prospérité de luy, de sa compagne et de son royaulme, auquel pour subvenir à ses affaires en l’année passée auroient payé au lieu de Troyes la somme de six cens livres tournois dont ilz n’avoient aucun assignat; aussi que pour ayder à réedifiez leur église en laquelle prins vingt-deux ans ou besongne journellement sans discontinuer, et que au moyen de la pouvreté qui est de présent ou pays au moyens des gens de guerre qui sont tous les jours en leurs terres, ils ne pevent estre satisfaitz de leurs subjectz en manières que leurs prébendes qui sont de petites valeurs, actendu le gros nombre de chanoines qui est de soixante et plus, ilz ne sauroient vivre, et sur lesdites prébendes leur a convenu délaisser deux moys sur chacun chanoine au prouffit de ladite réedifficacion, autrement ledit euvre demourroit imperfecte; pareillement que en ceste année ilz ont suppourtée et payé pour les francz-fiefz et nouveaulx la somme de..... Et aussi pour les admortissemens la somme de..... oultre auront payé double décime et aient envoyé vivres à Dijon dont nont esté satiffaitz. Toutes lesquelles remonstrances auroient esté faictes par lesdit doyen et chanoines ausdiz révérend et commissaires, et lesquels ledit révérend cet estre vrayes leur suppliant les tenir pour excusez envers le roy nostre seigneur. Et que d’argent ilz n’en scauroient prester ne bailler, et n’en avoient point; et ou ilz en auroient très volontiers ilz subviendroient aux affaires dudit seigneur en ensuivant le contenu de ses lettres.